Dr. Hajduné dr. Kovács Mária Mónika

főosztályvezető részére

Környezetvédelmi, Természetvédelmi

és Hulladékgazdálkodási Főosztály

tárgy: közérdekű adatigénylés

Tisztelt Főosztályvezető Asszony!

A Mikepércsi Anyák a Környezetért Egyesület (továbbiakban: Egyesület) közérdekű adatigényléssel fordul a Környezetvédelmi, Természetvédelmi és Hulladékgazdálkodási Főosztályhoz (továbbiakban: hatóság). A közérdekű adatigénylést az információs önrendelkezési jogról és az információszabadságról szóló 2011. évi CXII. törvény (továbbiakban: Infotv.) 26.§ (1) bekezdése, a 28.§ (1) bekezdése, a 29.§ (1)-(2) bekezdései, valamint a környezet védelmének általános szabályairól szóló 1995. évi LIII. tv. 12.§ (1)-(3) bekezdései, az 51.§ (1) bekezdése, a nyilvánosság környezeti információkhoz való hozzáférésének rendjéről szóló 311/2005. (XII.25.) Korm. rendelet (továbbiakban: Kormányrendelet) 2-3.§-a, illetve a 2001. évi LXXXI. tv.-el a magyar jogrendbe iktatott Aarhusi Egyezmény biztosítja az Egyesületünk számára.

Szíveskedjen a következő adatokat, dokumentumokat megküldeni az Egyesület számára, amelyek a SEMCORP Hungary Kft. (Továbbiakban: Kft.) működésével kapcsolatban keletkeztek:

1. Kérem küldjék meg azokat az adatokat, dokumentumokat, amelyek a Kft. próbaüzemére vonatkoznak, különös tekintettel a próbaüzem kezdetére, esetleges felfüggesztésére, és befejezésére, továbbá a felfüggesztés okaira.
2. Kérem küldjék meg azokaz az adatokat, értékeket, amelyeket a próbaüzem időszaka alatt kibocsátásként mért a Kft. vagy a hatáskörrel rendelkező hatóság, megjelölve a mérések pontos időpontját. Jelöljék meg, hogy milyen tipusú kibocsátást mértek.
3. Kérem küldjék meg azokat az adatokat, dokumentumokat, amelyek azt bizonyítják, hogy hatóságként végeztek a Kft. próbaüzeme alatt méréseket a lehetséges kibocsátások meghatározására, pontos dátum megjelölésével. Amennyiben ilyen méréseket nem végeztek, jelöljék meg azt az indokot és jogszabályi helyet, amely miatt úgy döntöttek, hogy a próbaüzem ideje alatt nem szükséges hatósági méréseket végezni a Kft. kibocsátásaival kapcsolatban.
4. Amennyiben a Kft. vagy a hatóság által végzett kibocsátási mérési adatok határérték túllépést mutattak ki, tettek-e és milyen hatósági intézkedést, hoztak-e hatósági döntést a jogellenes állapot megszüntetése érdekében. Határérték túllépés esetén más hatóság bevonása megtörtént-e. Mely hatóságokat, hivatalt vontak még be?
5. Kérem, adják ki azon adatokat, döntéseket, melyeket a Kft. próbaüzeme alatt vagy a próbaidő végén hoztak.
6. Kérem adják ki azokat az adatokat, döntéseket, amelyek arra vonatkoztak, hogy a Kft. próbaideje alatt történt-e bármilyen káresemény, veszélyhelyzet, üzemzavar, egyéb esemény, amely során a Kft. és/vagy bármely hatáskörrel rendelkező hatóságnak, hivatalnak be kellett avatkoznia. Kérem küldje be az ezzel kapcsolatban keletkezett iratokat, döntéseket.
7. Kérem, adják ki azokat az adatokat, jegyzőkönyveket, megállapításokat, amelyek a próbaüzem alatt keletkeztek.
8. Kérem, adják ki azokat az adatokat, amelyek arra vonatkoztak, hogy a Kft. a technológia működtetése során felhasznált vizet hová vezeti, azzal történik-e a gyár területén bármilyen eljárás. A keletkezett szennyvíz hová kerül, milyen kémiai összetétellel rendelkezik, szennyvíziszap keletkezik-e és az milyen kémiai összetételű. A keletkezett szennyvíziszap hová és milyen módon kerül. A próbaüzem ideje alatt történt-e olyan esemény, amely bármilyen hatósági beavatkozást tett szükségessé, bármelyik hatóság részéről. Amennyiben igen, a beavatkozást ki kezdeményezte? Ki észlelte és jelentette be az eseményt, a Kft., a hatóság, másik hatóság, vagy magánszemély bejelentésére történt. Kérem adják ki az erre vonatkozó adatokat, dokumentumokat, döntéseket.
9. A hatósági vizsgálatok a próbaüzem ideje alatt, vagy ettől függetlenül kitértek-e arra, hogy megvizsgálják a keletkezett technológiai szennyvíz, szennyvíziszap, a kommunális szennyvíz mozgását, a szállításra, esetleg feldolgozásra megsemmisítésre vonatkozó eljárásokat, szerződéseket, gyakorlatot. Kérem az ezzel kapcsolatos adatok, dokumentumok, döntések megküldését. Amennyiben ilyen vizsgálat nem történt, kérem jelölje meg az indokát, valamint azt a jogszabályi helyet, amely miatt úgy döntöttek, hogy arra nincsen szükség.

A környezeti információk közérdekű adatok, azokat mindenkinek joga van megismerni a Ktv. 12.§ (2) bekezdése szerint.

Az Aarhusi Egyezmény 3. cikk 9. pontja szerint a nyilvánosságnak hozzá kell férnie az információhoz, meg kell kapnia a lehetőséget a döntéshozatalban való részvételre és a hozzáférést az igazságszolgáltatáshoz a környezetvédelmi ügyekben; a 4. cikk szerint a hatóságok környezeti információ kérése esetén a nyilvánosság rendelkezésére bocsátják a kért információt. Az 5. cikk 1. pont c) alpontja szerint az emberi egészség vagy a környezet közvetlen veszélyeztetettsége esetén, függetlenül attól, hogy emberi tevékenység vagy természeti okok váltották ki, a hatóság által birtokolt minden olyan információt, amely lehetővé teszi a nyilvánosság számára, hogy olyan lépéseket tegyen, amellyel megakadályozhatja vagy enyhítheti a fenyegetettségből származó veszélyt, azonnal közzé kell tenni, és az esetleg érintett lakosság tagjait arról haladéktalanul tájékoztatni kell.

Kérjük, hogy a kérelemnek az Infotv. 30.§ (2). bekezdése szerint tegyen eleget. Az adatigénylést közérthető formában, emailben a következő címre megküldve: info@miakoegyesulet.hu, .doc vagy .pdf kiterjesztésű file-okban teljesítse. Ha a kért adatot már korábban elektronikus formában nyilvánosságra hozták, az igény teljesíthető az adatot tartalmazó nyilvános forrás (működő, pontos link) megjelölésével is. Kérjük, hogy az adatkérést ne az OKIR rendszerre utalással teljesítse, mivel a rendszer az utóbbi időszakban nem, vagy akadozva működik. Kérjük, hogy az adatkérés során szolgáltatott adatokat ne ömlesztve, hanem a kérdésekhez rendelve teljesítsék. Amennyiben nincs információjuk, vagy nem adatgazdák, ezt a tényt is jelezzék.

Az adatigénylést nem lehet elutasítani arra való hivatkozással, hogy annak közérthető formában nem lehet eleget tenni.

Amennyiben a közérdekű adat megismerésére irányuló igénynek az Infotv. 29.§ (1). bekezdése szerint az igény beérkezését követő legrövidebb idő alatt, legfeljebb 15 napon belül nem tud eleget tenni arra hivatkozással, hogy az adatigénylés jelentős terjedelmű, illetve nagyszámú adatra vonatkozik, vagy a teljesítés a munkaerőforrás aránytalan mértékű igénybevételével jár, a határidő egy alkalommal 15 nappal meghosszabbítható. Erről az igény beérkezését követő 15 napon belül kell tájékoztatást küldenie.

A Nemzeti Adatvédelmi és Információszabadság Hatóság NAIH/2015/4710/2/V. számú állásfoglalásából következően a jelen adatigénylés az Infotv. 29.§ (1b) bekezdése alapján nem tagadható meg, mivel tartalmazza az adatigénylő nevét és elérhetőségét. Ezen túlmenő adatok megadását az adatkezelő nem kérheti.

Az általános közigazgatási rendtartásról szóló 2016. évi CL. törvény (továbbiakban: Ákr.) iratbetekintésre vonatkozó szabályai nem relevánsak az adatigénylés kapcsán, az adatigénylés megtagadásának jogalapjaként az Ákr. eljárási szabályainak idézése az információszabadság indokolatlan és aránytalan korlátozását jelenti.

**Felhívom figyelmét, hogy a Ktv. 12.§ (6) bekezdése értelmében, amennyiben nem rendelkezik a kért környezeti információval, az információ megismerésre vonatkozó igényt köteles a környezeti információval rendelkező szervnek megküldeni és erről az igénylő Egyesületet értesíteni vagy tájékoztatni, hogy a kért információt mely környezeti információval rendelkező szervtől igényelheti. Az Európa Tanács közérdekű adatot tartalmazó iratokhoz való hozzáférésről szóló Egyezményének kihirdetéséről szóló 2009. évi CXXXI. törvény 5. cikk 2. pontja értelmében szintén továbbítani kell az adatigénylést az adatokat kezelő szervhez, vagy megnevezni az adatkezelőt, ha a kért adattal a szerv nem rendelkezik.**

A közérdekű adatok, a környezeti információk megismerése Egyesületünk kiemelt célja. Köszönjük e cél elérése érdekében tett erőfeszítéseket és együttműködést.

Mikepércs, 2024. 07. 12.

 Tisztelettel:

Kozma Éva

 egyesületi elnök